**NOVOSTI**

u kampanji izravne potpore **za 2018. godinu**

1. **OSNOVNO PLAĆANJE**:

a.      uvjet održavanja krških pašnjaka i pašnjaka je napasivanje stokom u posjedu ili košnja

b.     prijenos prava na plaćanja bez zemlje: iznos prava se smanjuje za 30% (ne više za 50%)

1. **„ZELENO PLAĆANJE“**:

a.     **„privremeni travnjak“** (= oranična kultura  „trave i travolike paše“: trave, travne smjese, travno-djetelinske smjese i djetelinsko-travne smjese) ne postaje „trajni travnjak“ šeste godine nakon zasijavanja ako je u međuvremenu preoran (ponovno posijana ista kultura i sl.) i ako je korisnik tu aktivnost preoravanja prijavio na jedinstvenom zahtjevu za potporu (pri čemu se godina prijave aktivnosti preoravanja računa  kao „prva godina zasnivanja oranične kulture „trave i travolika paša“

b. **Ekološki značajne površine**:

* Faktor izračuna prihvatljive površine za kulture koje fiksiraju dušik = 1 (bio je 0,7) a za kulture kratkih ophodnji = 0,5 (bio je 0,3);
* **Zabrana primjene sredstava za zaštitu bilja na kulturama koje fiksiraju dušik, postrnim i zelenim pokrovnim usjevima i ugaru** (ova je zabrana je na snazi od 2015.);
* Kultura koja fiksira dušik kao glavni usjev može biti zasijana i kao smjesa s jednom ili više drugih kultura na način da kultura koja fiksira dušik prevladava na površini;
* Dimenzije suhozida: širina: od 0,5 m do 2 m unutar parcele i od 0,5 m do 4 m na granici parcele; visina: od 0,2 m do 3 m;
* **Razdoblje kada postrni usjevi i zeleni pokrovni usjevi moraju biti prisutni na ekološki značajnim površinama: 20. kolovoza - 15. listopada 2018. godine.**

1. **POTPORA ZA  NOVE MLADE POLJOPRIVREDNIKE U IZRAVNIM PLAĆANJIMA** (dodatna plaćanja za 50 ha) isplate se vrše **pet godina bez obzira koliko je godina proteklo od osnivanja gospodarstva** i prvog podnošenja zahtjeva za potporu za mlade.

Npr. ako je netko osnovao gospodarstvo 2013. i prijavio se za mjeru za mlade 2015. godine, može ostvarivati tu potporu 5 godina (za 2015., 2016., 2017., 2018. i 2019.).

1. **PROIZVODNO-VEZANA PLAĆANJA** za povrće, voće, šećernu repu i krmno proteinsko bilje ne može ostvariti korisnik koji je **PODNIO** zahtjev za ekološku potporu u okviru IAKS mjera ruralnog razvoja
2. **DRŽAVNA POTPORA ZA MLIJEČNE KRAVE** (potpora za osjetljive sektore): razdoblje držanja mliječnih krava smanjeno je na 100 dana
3. **DRŽAVNA POTPORA ZA OČUVANJE IZVORNIH I ZAŠTIĆENIH VRSTA I KULTIVARA POLJOPRIVREDNOG BILJA**: korisnici ne trebaju Ministarstvu poljoprivrede slati godišnje izvještaje o urodu.

**DODATNE UPUTE:**

1. **BILO KAKVU PROMJENU NA GOSPODARSTVU NAKON PODNOŠENJA GODIŠNJEG JEDINSTVENOG ZAHTJEVA ZA PLAĆANJIMA** UVIJEK TREBA JAVLJATI AGENCIJI ZA PLAĆANJA PISANIM PUTEM (i to prije dolaska kontrole na terenu).

Ovo je posebno važno u stočarskoj proizvodnji, npr. kod izlučenja grla i nadomještanja grla na farmi: **nije dovoljno obavijestiti o tome veterinarsku službu ili uzgojna udruženja za zaštićene pasmine**, nego treba ODMAH POSLATI OBAVIJEST AGENCIJI ZA PLAĆANJA O IZLUČENJU GRLA, O NADOMJEŠTANJU GRLA I DR.

Isto se odnosi na bilo kakvu promjenu kulture na ARKOD parceli nakon podnošenja zahtjeva, uključujući slučaj kada posijana kultura ne nikne zbog prirodne nepogode:  **o tome poljoprivrednik treba poslati pisanu obavijest Agenciji za plaćanja**.

1. **KONTROLE NA TERENU I IZRAČUN KAZNI KOD PREKOMJERNE PRIJAVE POVRŠINE**

Poljoprivredno gospodarstvo može biti bilo kada nakon podnošenja zahtjeva tokom godine predmet klasične kontrole na terenu Agencije za plaćanja (koja se najavljuje i koja se vrši u prisutnosti poljoprivrednika) ili/i predmet „kontrole daljinskim snimanjem“ Agencije za plaćanja koja se ne najavljuje i koja se vrši interpretacijom geo-snimaka bez izlaska na teren. Površina prijavljena na jedinstvenom zahtjevu za plaćanjem mora odgovarati površini koju poljoprivrednik obrađuje u godini prijave!

**PRIMJERI KAZNI ZA PREKOMJERNU PRIJAVU POVRŠINA NA JEDINSTVENOM ZAHTJEVU**

Primjer smanjenja OSNOVNOG PLAĆANJA U IZRAVNIM PLAĆANJIMA: ako Agencija za plaćanja kontrolom utvrdi razliku između prijavljene i stvarno obrađene površine na terenu, i ako je razlika između prijavljene i utvrđene površine veća od 3 % od utvrđene površine ili od 2 hektara, osnovno plaćanje se umanjuje (za iznos kolika bi bila isplata utvrđene razlike x 1,5).

Na primjer: ako je korisnik izravnih plaćanja prijavio 30 hektara, a kontrolom je utvrđeno da obrađuje 20 hektara, nesukladna razlika od *10 hektara* čini 50% utvrđene površine (10 = 50% od 20). Korisnik će ostvariti osnovno plaćanje za utvrđenih 20 hektara (prema svojim vrijednostima prava na plaćanja) ali **umanjeno** za 1,5 X vrijednost prava nesukladnih 10 hektara. Ako ovaj korisnik ima prava na plaćanja u vrijednosti od 1.500 kn, osnovno plaćanje će biti slijedeće: 20 x 1.500 kn minus 1,5 x (1.500 kn x 10) = 30.000 kn minus 22.500 kn = 7.500 kn (umjesto 30.000 kn koliko bi ostvario za svojih 20 utvrđenih hektara bez primjene sankcije).

Izuzeće kod manjih nesukladnosti: ako razlika između prijavljene i utvrđene površine ne prelazi 10 % utvrđene površine, iznos se (u prvoj godini nesukladnosti) ne umanjuje 1,5 puta već **0,75 puta**. Npr: ako je korisnik prijavio 20 ha, a kontrolom je utvrđeno da obrađuje 19 ha, razlika od 1 ha predstavlja 5,3% utvrđene površine (1 = 5,3% od 19). Ako ovaj korisnik ima vrijednost prava od 1.500 kn, isplata osnovnog plaćanja bit će slijedeća: 19 x 1.500 kn minus 0,75 x (1.500 kn x 1) = 28.500 kn minus 1.125 kn  = 27.375 kn (umjesto 28.500 kn koliko bi ostvario za svojih 19 utvrđenih hektara bez primjene sankcije).

1. **UPIS U UPISNIK POLJOPRIVREDNIKA**

Ako je nositelj ili član OPG-a nezaposlena osoba, postaje obveznik mirovinskog i zdravstvenog osiguranja i gubi prava na Zavodu za zapošljavanje. Isto tako, ako je nositelj ili član OPG-a korisnik invalidske mirovine zbog djelomičnog gubitka radne sposobnosti ili  korisnik invalidske mirovine zbog profesionalne nesposobnosti, postaje obveznik mirovinskog osiguranja i mirovina mu se umanjuje. Naime, ako je nositelj ili član OPG-a zaposlena osoba ili korisnik starosne mirovine , nije obveznik mirovinskog i zdravstvenog osiguranja jer je osiguran po osnovi zaposlenja ili starosne mirovine. Osobe koje se nalaze na redovnom školovanju također nisu obveznici mirovinskog i zdravstvenog osiguranja.